b'\n_START_ARTICLE_\nSamsung Galaxy S II\n_START_SECTION_\nProdaja i konkurencija\n_START_PARAGRAPH_\nSamsung Galaxy S2 objavljen je kao konkurencija Appleovom iPhoneu 4 objavljenom krajem 2010. godine. U vrijeme objave, Galaxy S2 imao je najbr\xc5\xbei mobilni procesor, Exynos 4, jedan od prvih dvojezgrenih procesora, takta dotad nezamislivih 1,2GHz. No, procesor nije bila jedina novost u mobilnom svijetu tih dana - Galaxy S2 bio je jedan od prvih pametnih telefona s 1GB RAM-a te, u ono vrijeme,  najbr\xc5\xbeim grafi\xc4\x8dkim procesorom Mali 400MP. Kad se po\xc4\x8deo prodavati, Galaxy S2 bio je temeljen na operacijskom sustavu Android ina\xc4\x8dice 2.3 Gingerbread, a posljednja ina\xc4\x8dica koju podr\xc5\xbeava jest 4.1.2 Jelly Bean. Galaxy S2 postao je najbr\xc5\xbee i najvi\xc5\xa1e prodavan pametni telefon temeljen na Android operacijskom sustavu do tada. Prestigao je dotada\xc5\xa1njeg rekordera, svog prethodnika, Galaxy S-a i time "zaslu\xc5\xbeeno nosio svoje ime", kako su pisali mediji. No to ipak nije bila najve\xc4\x87a vijest - u prodaji je prema\xc5\xa1io \xc4\x8dak i iPhone 4, a ni noviji iPhone 4S nije uspio potu\xc4\x8di taj rekord.\n_START_SECTION_\nMemorija\n_START_PARAGRAPH_\nGalaxy S2 ima 1 GB RAM-a, memorije na koju se pohranjuju izbrisivi trenutni podaci koje zahtjeva operacijski sustav i aplikacije, memorija se mo\xc5\xbee \xc4\x8distiti manualno, a \xc4\x8disti se i automatski prilikom ga\xc5\xa1enja ure\xc4\x91aja. Memorija za pohranu podatak je flash memorija, a Galaxy S2 nudi se u dvije varijante ovisno o koli\xc4\x8dini memorij: verzija sa 16 ili 32 GB. Galaxy S2 ima i utor za microSD karticu kapaciteta do 32 GB i SDXC karticu do 64 GB.\n_START_SECTION_\nEkran\n_START_PARAGRAPH_\nSamsung Galaxy S2 koristi 4,3" (to\xc4\x8dnije 4,27") WVGA (800X480) Super AMOLED Plus ekran na dodir s 16,7 milijuna boja. Taj je ekran za\xc5\xa1ti\xc4\x87en s Corning Gorilla Glassom. Ekran je pobolj\xc5\xa1an u odnosu na onaj iz Galaxy S-a - ima dvostruko vi\xc5\xa1e pod-piksela u Pentile matrici, \xc5\xa1to na kraju donosi o\xc5\xa1trije fotografije, videozapise i slova na elektroni\xc4\x8dkim knjigama, PDF i Microsoft Word, Excel i PowerPoint dokumentima i na Internetu. Samsung tako\xc4\x91er tvrdi da Super AMOLED Plus \xc5\xa1tedi 18\xc2\xa0% vi\xc5\xa1e energije od Super AMOLED-a.\n_START_SECTION_\nZvuk\n_START_PARAGRAPH_\nGalaxy S2 koristi Yamahinu zvu\xc4\x8dni hardver, iako je njegov prethodnik koristio analogni Wolfson WM8994 DAC. Prema korisni\xc4\x8dkim podatcima otkriveno je da Yamahin \xc4\x8dip ima lo\xc5\xa1iju kvalitetu zvuka od Wolfsonovog u Galaxy S-u.\n_START_SECTION_\nKamera\n_START_PARAGRAPH_\nStra\xc5\xbenja kamera smje\xc5\xa1tena je u sredini na gornjem dijelu ure\xc4\x91aja, a je malo izbo\xc4\x8dena van. To je 8-megapikselna kamera s BSI senzorom koja snima FullHD videozapise (1080p, 30 sli\xc4\x8dica u sekundi) s LED bljeskalicom. Prednja kamera za videopozive ima 2 megapiksela i ima mogu\xc4\x87nost fotografiranja i snimanja videozapisa u rezoluciji od 640x480 piksela (VGA).\n_START_SECTION_\nBaterija\n_START_PARAGRAPH_\nGalaxy S2 sadr\xc5\xbei litij-ionsku bateriju kapaciteta 1650 mAh. Autonomija kod intenzivnog kori\xc5\xa1tenja iznosi 10 sati, a kod normalnog oko dva dana. Samsung tvrdi da je vrijeme razgovora na jednom punjenju 9 sati preko 3G mre\xc5\xbee i 18,5 sati preko 2G mre\xc5\xbee.\n_START_SECTION_\nSoftver\n_START_PARAGRAPH_\nSamsung Galaxy S2 je pu\xc5\xa1ten u prodaju s operacijskim sustavom Android 2.3 Gingerbread. Ameri\xc4\x8dke ina\xc4\x8dice ure\xc4\x91aja krenule su u prodaju s ina\xc4\x8dicom 2.3.5 Gingerbread. Samsung je 13. o\xc5\xbeujka 2012. u\xc4\x8dinio nadogradnju na 4.0.3 ICS za Galaxy S2 dostupnom u Ju\xc5\xbenoj Koreji, Ma\xc4\x91arskoj, Poljskoj i \xc5\xa0vedskoj preko aplikacije KIES. Korisnici u Rusiji primili su nadogradnju 5. srpnja 2012., dok ju je ostatak Europe primio 1. kolovoza 2012. U velja\xc4\x8di 2013. godine, Samsung je pustio u opticaj nadogradnju na 4.1.2 Jelly Bean, koja je ujedno i posljednja nadogradnja koju je taj ure\xc4\x91aj primio.\n_START_SECTION_\nTouchWiz\n_START_PARAGRAPH_\nGalaxy S2 koristi Samsungovu TouchWiz 4.0 nadogradnju grafi\xc4\x8dkog su\xc4\x8delja koje donosi nekoliko pobolj\xc5\xa1anja u odnosu na raniju ina\xc4\x8dicu, kao \xc5\xa1to je hardversko ubrzanje i geste pokretima. Android 4.1 nadogradnja donosi TouchWiz Nature, vi\xc4\x91en na Galaxyju S3, na Galaxy S2. TouchWiz Nature donosi nove mogu\xc4\x87nosti kao \xc5\xa1to su Direct Call, Pop-up Play, Smart Stay i Easy Mode.'